text:  Street Art sætter spor i byen
  11 juli 2013 kl. 12.13
  En gruppe danske og udenlandske kunstnere har skabt en række kunstværker rundt på murene i det indre Horsens. Og på Torvet er der skabet en interaktiv gynge-installation.
  De mange typer Street Art er målet for en tur, som projektet Levende KulturSpor arrangerer i Horsens næste torsdag.
  Turen er en del af projektet, som Horsens, Silkeborg, Viborg og Randers Kommuner har lavet under navnet Kulturregion Østjysk Vækstbånd.
  Kommunerne har lavet en fire-årig kulturaftale med Kulturministeriet. Levende KulturSpor er et samarbejde mellem kommunernes naturskoler og museer om anderledes formidling af kultur- og naturhistorier i landskabet.
  På turen besøges de moderne gavlmalerier, som kunstnerne og elever fra Billedskolen i Horsens har skabt. Bl.a. et nyt gavlmaleri i Kippervig - udførst af den spanske kunstner, SAM3.
  Også pizzeriaet på Teatertorvet har fået kunst. Nemlig et spejlbillede af facaden, så det ser ud, som om der er to pizzeriaer.
  Flere steder i byen er der opstillet installationer. Bl.a. på Torvet, hvoren interaktiv gynge-installation udfordrer horsensianerne.
  Kunsthistorikeren Julie Horne Møller, Horsens Kunstmuseum, og kulturhistorikeren Anders Horsbøl NIelsen, Horsens Museum, guider turen. Projektet er blevet til i et samarbejde mellem Horsens Kommune, Art Rebels, MÆRK Byen, Horsetown Collective og Østjysk Vækstbånd.
  